b'\n_START_ARTICLE_\nVille Sorsa\n_START_PARAGRAPH_\nVille Petteri Sorsa (s. 21. marraskuuta 1980 Porvoo) on suomalainen musiikkituottaja ja \xc3\xa4\xc3\xa4nisuunnittelija. Sorsa on yksi FINRG Recordingsin perustajaj\xc3\xa4senist\xc3\xa4, jossa h\xc3\xa4n ty\xc3\xb6skenteli sek\xc3\xa4 artistina ett\xc3\xa4 A&R:n\xc3\xa4 vuosina 2003\xe2\x80\x932010. Musiikkia h\xc3\xa4n on julkaissut taiteilijanimell\xc3\xa4 DJ Rx sek\xc3\xa4 osana lahtelaista Carbon Based -konemusiikkikollektiivia._NEWLINE_Nimell\xc3\xa4 DJ Rx Sorsa tuli kansainv\xc3\xa4lisesti tunnetuksi hard dance-, breaks- ja drum and bass tiskijukkana sek\xc3\xa4 tuottajana. Sorsa kuului yhdess\xc3\xa4 Carbon Basedin, Proteuksen ja Alek Sz\xc3\xa1halan kanssa suomalaisen rankemman konemusiikin avainj\xc3\xa4seniin ja kehitt\xc3\xa4jiin.  Sorsa tuotti musiikkia useille englantilaisille levy-yhti\xc3\xb6ille sek\xc3\xa4 FINRG Recordingsille. H\xc3\xa4n my\xc3\xb6s keikkaili usein Suomen suurimmilla klubeilla ja konemusiikkifestivaaleilla, sek\xc3\xa4 ulkomailla mm. Euroopassa sek\xc3\xa4 Australiassa._NEWLINE_Sorsa kouluttautui musiikkituottajaksi Tampereen ammattikorkeakoulussa, josta h\xc3\xa4n valmistui medianomiksi kev\xc3\xa4\xc3\xa4ll\xc3\xa4 2010. Aktiivisen musiikkiuran j\xc3\xa4lkeen Sorsa on keskittynyt p\xc3\xa4\xc3\xa4osin  j\xc3\xa4lkituotantot\xc3\xb6ihin. H\xc3\xa4nen merkitt\xc3\xa4vimpiin t\xc3\xb6ihins\xc3\xa4 kuuluu vuonna 2016 julkaistu Quantum Break. Pelien lis\xc3\xa4ksi Sorsa on ty\xc3\xb6skennellyt radio-, televisio- sek\xc3\xa4 elokuvateollisuudessa. T\xc3\xa4ll\xc3\xa4 hetkell\xc3\xa4 Sorsa ty\xc3\xb6skentelee \xc3\xa4\xc3\xa4nisuunnittelijana Remedy Entertainment -peliyrityksess\xc3\xa4.'